Author: bauml
Company: MDPT

Európska dohoda o medzinárodnej preprave nebezpečného tovaru po vnútrozemských vodných cestách 
(ďalej len „dohoda ADN“)
Zmluvné strany, 
	usilujúc sa stanoviť na základe spoločnej dohody jednotné princípy a pravidlá                        na účely:
a)	zvýšenia bezpečnosti medzinárodnej prepravy nebezpečného tovaru                             po vnútrozemských vodných cestách;
b)	efektívnej pomoci pri ochrane životného prostredia zamedzením akéhokoľvek znečistenia v dôsledku nehôd alebo udalostí v priebehu takej prepravy; a
c)	uľahčenia dopravných činností a podpory rozvoja medzinárodného obchodu,
považujúc za najlepší spôsob dosiahnutia tohto cieľa uzavretie dohody, 
ktorá nahradí „Európske predpisy, týkajúce sa medzinárodnej prepravy nebezpečného tovaru                         po vnútrozemských vodných cestách“, priložené k rezolúcii č. 223 Výboru pre vnútrozemskú dopravu Európskej hospodárskej komisie vrátane zmien,
sa dohodli na nasledovnom:

KAPITOLA I
VŠEOBECNÉ USTANOVENIA
Článok 1
Pôsobnosť
1.	Táto dohoda sa vzťahuje na medzinárodnú prepravu nebezpečného tovaru plavidlami
po vnútrozemských vodných cestách.
2.	Táto dohoda sa nevzťahuje na prepravu nebezpečného tovaru námornými plavidlami 
po námorných vodných cestách, ktoré sú súčasťou vnútrozemských vodných ciest.
3.	Táto dohoda sa nevzťahuje na prepravu nebezpečného tovaru, uskutočňovanú vojenskými plavidlami alebo vojenskými pomocnými plavidlami alebo inými plavidlami patriacimi štátu alebo prevádzkovanými štátom za predpokladu, že sú ním využívané výhradne na vládne a nekomerčné ciele. Každá zmluvná strana 
však prijatím príslušných opatrení, ktoré negatívne neovplyvnia prevádzku alebo prevádzkovú kapacitu takých plavidiel patriacich štátu alebo ním prevádzkovaných zabezpečí, aby boli tieto plavidlá prevádzkované, pokiaľ je to prakticky možné, 
v súlade s touto dohodou.

Článok 2
Predpisy priložené k dohode
1.	Predpisy priložené k tejto dohode sú jej neoddeliteľnou súčasťou. Každý odkaz na túto dohodu znamená súčasne odkaz na predpisy k nej priložené.
2.	Priložené predpisy zahŕňajú:
a)	predpisy týkajúce sa medzinárodnej prepravy nebezpečného tovaru 
po vnútrozemských vodných cestách;
b)	predpisy a postupy, týkajúce sa prehliadok, vydávania schvaľovacieho osvedčenia, uznávania lodných klasifikačných spoločností, výnimiek, osobitných povolení, monitorovania, školenia a skúšok odborníkov; 
c)	všeobecné prechodné ustanovenia;
d)	doplňujúce prechodné ustanovenia, používané na jednotlivých vnútrozemských vodných cestách.

Článok 3
Definície

Na účely tejto dohody:

a)	„plavidlo“ je plavidlo vnútrozemskej plavby alebo námorné plavidlo;
b)	„nebezpečný tovar“ sú látky a predmety, ktorých medzinárodná preprava podľa priložených predpisov je zakázaná alebo je povolená len za určitých podmienok;
c)	„medzinárodná preprava nebezpečného tovaru" je každá preprava nebezpečného tovaru, uskutočňovaná plavidlami po vnútrozemských vodných cestách na území najmenej dvoch zmluvných strán;
d)	„vnútrozemské vodné cesty" sú všetky vnútrozemské vodné cesty vrátane námorných vodných ciest na území zmluvnej strany, ktoré sú otvorené pre plavbu plavidiel 
v súlade s vnútroštátnym právom;
e)	„námorné vodné cesty" sú vnútrozemské vodné cesty spojené s morom, používané hlavne na prevádzku námorných plavidiel a označené ako také v súlade 
s vnútroštátnym právom;
f)	„uznaná klasifikačná spoločnosť“ je klasifikačná spoločnosť, ktorá spĺňa požiadavky priložených predpisov a je uznaná v súlade s uvedenými priloženými predpismi príslušným orgánom zmluvnej strany, ktorá vydala osvedčenie o uznaní;
g)	„príslušný orgán“ je orgán menovaný alebo uznaný za taký každou zmluvnou stranou            a v každom konkrétnom prípade v súlade s ustanoveniami tejto dohody;
h)	„inšpekčný  orgán“ je orgán, určený alebo uznaný zmluvnou stranou na účely vykonávania prehliadok plavidiel podľa postupov uvedených v priložených predpisoch.
KAPITOLA II
TECHNICKÉ USTANOVENIA
Článok 4
Zákazy prepravy, podmienky prepravy, monitorovanie
1.	V súlade s ustanoveniami článkov 7 a 8, nesmie sa nebezpečný tovar, 
ktorý nie je povolené prepravovať podľa priložených predpisov prepravovať 
v medzinárodnej doprave. 
2.	Bez toho, aby boli dotknuté ustanovenia článku 6, medzinárodná preprava ostatného nebezpečného tovaru sa povoľuje za predpokladu, že sú dodržané podmienky stanovené v priložených predpisoch.
3.	Dodržanie zákazov a podmienok uvedených v odsekoch 1 a 2 monitorujú zmluvné strany v súlade s ustanoveniami priložených predpisov.

Článok 5
Výnimky
	Táto dohoda sa nevzťahuje na prepravu nebezpečného tovaru v rozsahu, 
v akom je vyňatá v súlade s priloženými predpismi. Výnimky sa môžu uplatňovať
 len vtedy, keď množstvo vyňatého tovaru, charakter dopravných činností alebo obal zaručujú bezpečnú prepravu.
Článok 6
Zvrchované právo štátov
	Každá zmluvná strana si ponecháva právo regulovať alebo zakázať vstup nebezpečného tovaru na svoje územie z dôvodov iných, než z dôvodov bezpečnosti počas prepravy.

Článok 7
Osobitné pravidlá, odchýlky
1.	Zmluvné strany si vyhradzujú právo dohodnúť formou osobitných dvojstranných 
alebo mnohostranných dohôd, na obmedzené obdobie stanovené v priložených predpisoch a bez ohrození bezpečnosti, nasledujúce pravidlá:
a)	nebezpečný tovar, ktorého medzinárodná preprava je touto dohodou zakázaná, môže byť za určitých podmienok povolená na medzinárodnú prepravu 
po ich vnútrozemských vodných cestách; alebo
b)	nebezpečný tovar, ktorého medzinárodná preprava je touto dohodou povolená 
len za stanovených podmienok, môže byť v zodpovedajúcich prípadoch povolená na medzinárodnú prepravu po ich vnútrozemských vodných cestách 
za podmienok, ktoré sa líšia od podmienok stanovených v priložených predpisoch.
	Osobitné dvojstranné alebo mnohostranné dohody uvedené v tomto odseku sa bezodkladne oznámia výkonnému tajomníkovi Európskej hospodárskej komisie, ktorý ich oznámi tým zmluvným stranám, ktoré tieto dohody nepodpísali.

2.	Každá zmluvná strana si vyhradzuje právo vydávať osobitné povolenia 
na medzinárodnú prepravu nebezpečného tovaru tankermi, ktorého preprava týmito plavidlami nie je podľa ustanovení týkajúcich sa  prepravy a uvedených v priložených predpisoch povolená za predpokladu, že je dodržaný postup vzťahujúci sa k osobitným povoleniam a uvedený v priložených predpisoch.
3.	Zmluvné strany si vyhradzujú právo povoľovať v nasledujúcich prípadoch medzinárodnú prepravu nebezpečného tovaru na palube plavidiel, ktoré nespĺňajú podmienky stanovené v priložených predpisoch za predpokladu, že je dodržaný postup uvedený v priložených predpisoch:
a)	v prípade použitia materiálov, zariadení alebo vybavenia na palube plavidla,            alebo uplatnenia určitých opatrení týkajúcich sa konštrukcie na palube plavidla, 
alebo určitých opatrení iných než sú tie, ktoré sú uvedené v priložených predpisoch;
b)	v prípade plavidiel s technickými novinkami, ktoré predstavujú odchýlku                    od ustanovení priložených predpisov.

Článok 8
Prechodné ustanovenia
1.	Schvaľovacie osvedčenia a iné dokumenty vystavené v súlade s požiadavkami predpisov na prepravu nebezpečného tovaru po Rýne (predpisy ADN-R), predpisov pre prepravu nebezpečného tovaru po Dunaji (predpisy ADN-D) alebo podľa vnútroštátnych predpisov založených na Európskych predpisoch týkajúcich sa medzinárodnej prepravy nebezpečného tovaru po vnútrozemských vodných cestách 
a obsiahnutých v prílohe k rezolúcii č. 223 Výboru pre vnútrozemskú dopravu Európskej hospodárskej komisie, alebo podľa ich zmien a doplnení platných k dátumu uplatňovania priložených predpisov podľa článku 11, ostávajú platné do konca 
ich doby platnosti vrátane ich uznávania inými štátmi, za rovnakých podmienok, 
ktoré existovali k dátumu, v ktorom tieto priložené predpisy nadobudli platnosť. Okrem toho, tieto osvedčenia ostávajú platné počas jedného roka od nadobudnutia platnosti priložených predpisov, v ktorých prípade by platnosť skončila v priebehu 
tohto obdobia. Avšak, doba platnosti nesmie presiahnuť päť rokov 
odo dňa nadobudnutia platnosti priložených predpisov.
2.	Plavidlá, ktoré sú ku dňu nadobudnutia platnosti priložených predpisov podľa článku 11 ods.1 schválené na prepravu nebezpečného tovaru na území jednej zo zmluvných strán, a ktoré spĺňajú požiadavky priložených predpisov, zohľadňujúc v prípade potreby prechodné ustanovenia, môžu získať schvaľovacie osvedčenie ADN v súlade                       s postupom stanoveným v priložených predpisoch.
3.	V prípade plavidiel uvedených v odseku 2, používaných výhradne na prepravy 
po tých vnútrozemských vodných cestách, na ktoré sa v súlade s vnútroštátnym právom do dátumu uplatňovania priložených predpisov podľa článku 11 ods. 1, ustanovenia predpisov ADN-R neuplatňovali, sa môžu, okrem všeobecných prechodných ustanovení, uplatňovať doplňujúce prechodné ustanovenia platné 
na jednotlivých vnútrozemských vodných cestách. Také plavidlá získajú schvaľovacie osvedčenie ADN, ktorého platnosť je obmedzená na uvedené vnútrozemské vodné cesty alebo ich úseky.
4.	Ak sa k priloženým predpisom doplnia nové ustanovenia, zmluvné strany môžu 
do predpisov doplniť nové prechodné ustanovenia. V týchto ustanoveniach sa uvedú príslušné plavidlá a obdobie ich platnosti.

Článok 9
Uplatňovanie iných pravidiel
	Dopravné činnosti, na ktoré sa vzťahuje táto dohoda, sa naďalej riadia miestnymi, regionálnymi alebo medzinárodnými predpismi, uplatňovanými vo všeobecnosti 
na prepravu tovaru po vnútrozemských vodných cestách.
KAPITOLA III
ZÁVEREČNÉ USTANOVENIA
Článok 10
Zmluvné strany
1.	Členské štáty Európskej hospodárskej komisie, na ktorých území sa nachádzajú vodné cesty (s výnimkou príbrežných trás), ktoré tvoria časť siete vnútrozemských vodných ciest medzinárodného významu, stanovenú v Európskej dohode o hlavných vnútrozemských vodných cestách medzinárodného významu (dohoda AGN), sa môžu stať zmluvnými stranami tejto dohody:
a)	jej podpísaním bez výhrad;
b)	uložením ratifikačnej listiny, listiny o prijatí alebo schválení po jej podpísaní                 s výhradou ratifikácie, prijatia alebo schválenia;
c)	uložením listiny o pristúpení.
2.	Tato dohoda je otvorená k podpisu do 31. mája 2001 v kancelárii výkonného tajomníka Európskej hospodárskej komisie v Ženeve. Potom bude otvorená 
k pristúpeniu.
3.	Ratifikačné listiny, listiny o prijatí, schválení alebo pristúpení sa uložia u generálneho tajomníka Organizácie Spojených národov.

Článok 11
Nadobudnutie platnosti
1.	Táto dohoda nadobudne platnosť po uplynutí jedného mesiaca odo dňa, keď počet štátov uvedených v článku 10 ods.1, ktoré ju podpísali bez výhrad alebo uložili svoje ratifikačné listiny, listiny o prijatí, schválení alebo pristúpení, dosiahne číslo sedem.
2.	Priložené predpisy, s výnimkou ustanovení týkajúcich sa uznania klasifikačných spoločností, však nadobudnú platnosť po uplynutí dvanástich mesiacov 
od nadobudnutia platnosti tejto dohody.
3.	Pre každý štát, ktorý podpíše túto dohodu bez výhrad alebo ju ratifikuje, prijme, schváli alebo k nej pristúpi potom, keď ju sedem štátov uvedených v článku 10 ods. 1 podpísalo bez výhrad alebo uložilo svoje ratifikačné listiny alebo listiny o prijatí, schválení alebo pristúpení, nadobudne táto dohoda platnosť po uplynutí jedného mesiaca odo dňa, keď ju tento štát podpísal bez výhrad alebo uložil listiny 
o ratifikácii, prijatí, schválení alebo pristúpení.
4.	Priložené predpisy nadobudnú platnosť v ten istý deň. V prípade, že lehota uvedená              v odseku 1 a týkajúca sa nadobudnutia platnosti priložených predpisov 
ešte neuplynula, nadobudnú platnosť po uplynutí tejto lehoty.

Článok 12
Vypovedanie
1.	Každá zmluvná strana môže túto dohodu vypovedať písomným oznámením adresovaným generálnemu tajomníkovi Organizácie Spojených národov.
2.	Vypovedanie nadobudne účinnosť po uplynutí dvanástich mesiacov odo dňa,                 kedy generálny tajomník dostal písomné oznámenie o vypovedaní.

Článok 13
Ukončenie platnosti
1.	Ak po nadobudnutí platnosti tejto dohody je počet štátov, ktoré sú zmluvnou stranou, 
počas po sebe nasledujúcich dvanástich mesiacov menší než päť, prestane táto dohoda platiť po uplynutí vyššie uvedeného dvanásťmesačného obdobia.
2.	V prípade uzavretia všeobecnej dohody o regulácii multimodálnej prepravy nebezpečného tovaru, každé ustanovenie tejto dohody okrem tých, ktoré sa týkajú výlučne vnútrozemských vodných ciest, konštrukcie a vybavenia plavidiel, prepravy voľne loženého alebo sypaného nákladu alebo prepravy tankermi, ktoré by bolo 
v rozpore s ktorýmkoľvek ustanovením uvedenej všeobecnej dohody, prestáva platiť automaticky vo vzťahoch medzi tými zmluvnými stranami tejto dohody, 
ktoré by sa stali zmluvnými stranami všeobecnej dohody odo dňa nadobudnutia 
jej platnosti a nahradí sa automaticky príslušnými ustanoveniami všeobecnej dohody.

Článok 14
Vyhlásenia
1.	Každý štát môže pri podpise tejto dohody bez výhrad alebo pri uložení svojej ratifikačnej listiny, listiny o prijatí, schválení alebo pristúpení alebo kedykoľvek potom písomným oznámením adresovaným generálnemu tajomníkovi Organizácie Spojených národov vyhlásiť, že táto dohoda sa bude uplatňovať na všetkých alebo len 
na niektorých územiach, ktoré zastupuje vo vonkajších vzťahoch. Táto dohoda sa vzťahuje na územie alebo územia uvedených v oznámení po uplynutí jedného mesiaca odo dňa, keď generálny tajomník dostal oznámenie.
2.	Každý štát, ktorý urobí v súlade s ods.1 tohto článku vyhlásenie o uplatnení tejto dohody na ktorékoľvek územie, ktoré zastupuje vo vonkajších vzťahoch, 
môže vypovedať túto dohodu, pokiaľ ide o takéto územie, v súlade s ustanoveniami článku 12.
a)	Okrem toho môže každý štát pri podpise tejto dohody bez výhrad 
alebo pri uložení svojej ratifikačnej listiny, listiny o prijatí, schválení 
alebo pristúpení kedykoľvek neskôr urobiť formou písomného oznámenia adresovaného generálnemu tajomníkovi Organizácie Spojených národov vyhlásenie o tom, že sa táto dohoda nebude vzťahovať na niektoré vnútrozemské vodné cesty na jeho území za predpokladu, že tieto vodné cesty nie sú zahrnuté v sieti vodných ciest medzinárodného významu podľa dohody AGN. Ak je takéto vyhlásenie urobené potom, čo štát podpísal túto dohodu 
bez výhrad, alebo uložil svoju ratifikačnú listinu, listinu o prijatí, schválení alebo pristúpení, prestáva dohoda platiť vo vzťahu k príslušným vnútrozemským vodným cestám po uplynutí jedného mesiaca potom, 
čo generálny tajomník dostal toto oznámenie.
b)	Avšak každý štát, na ktorého území sa nachádzajú vodné cesty zahrnuté v dohode AGN, ktoré v deň prijatia tejto dohody podliehajú medzinárodnému právnemu režimu, vzťahujúcemu sa na prepravu nebezpečného tovaru, môže urobiť vyhlásenie o tom, že uplatnenie tejto dohody na takýchto cestách závisí od dodržania postupov uvedených v stanovách tohto režimu. 
Vyhlásenie takejto povahy sa robí v čase podpísania tejto dohody bez výhrad alebo pri uložení ratifikačnej listiny, listiny o prijatí, schválení alebo pristúpení.
4.	Každý štát, ktorý urobil vyhlásenie podľa odseku 3 písm. a) alebo b) tohto článku, 
môže následne formou písomného oznámenia, adresovaného generálnemu tajomníkovi Organizácie Spojených národov, urobiť vyhlásenie o tom, že sa táto dohoda vzťahuje           na všetky alebo niektoré vnútrozemské vodné cesty, uvedené vo vyhlásení urobenom podľa odseku 3 písm. a). Táto dohoda sa uplatňuje na vnútrozemských vodných cestách uvedených v oznámení, po uplynutí jedného mesiaca odo dňa, 
kedy ju generálny tajomník dostal.

Článok 15
Spory
1.	Každý spor medzi dvoma alebo viacerými zmluvnými stranami, týkajúci sa výkladu 
alebo vykonávania tejto dohody, sa má podľa možnosti urovnať rokovaním medzi stranami, ktoré sú účastníkmi sporu.
2.	Každý spor, ktorý sa neurovná priamym rokovaním, môžu zmluvné strany zúčastnené 
v spore postúpiť Správnemu výboru, ktorý daný spor posúdi a vydá odporučenie 
na jeho urovnanie.
3.	Každý spor, ktorý sa neurovná v súlade s ustanoveniami odsekov 1 alebo 2, 
sa predloží na žiadosť jednej zo zmluvných strán sporu rozhodcovskému konaniu,
a to tak, že sa odovzdá na prerokovanie jednému alebo niekoľkým rozhodcom, zvoleným na základe spoločného súhlasu strán sporu. Ak strany v priebehu troch mesiacov odo dňa predloženia žiadosti o rozhodcovské konanie v spore nedosiahnu súhlas ohľadne výberu rozhodcu alebo rozhodcov, môže sa každá z týchto strán obrátiť na generálneho tajomníka Organizácie Spojených národov so žiadosťou, 
aby určil spoločného rozhodcu, ktorému sa spor odovzdá na rozhodnutie.
4.	Rozhodnutie rozhodcu alebo rozhodcov určených v súlade s odsekom 3 tohto článku          je záväzné pre zmluvné strany zúčastnené v spore.

Článok 16
Výhrady
1.	Každý štát môže pri podpise tejto dohody bez výhrad alebo pri uložení listiny                      o ratifikácii, prijatí, schválení alebo pristúpení vyhlásiť, že sa nepovažuje byť viazaný článkom 15. Ostatné zmluvné strany nie sú viazané článkom 15 vo vzťahu ku každej zmluvnej strane, ktorá takú výhradu vyhlásila.
2.	Každý zmluvný štát, ktorý vyhlásil výhradu v súlade s odsekom 1 tohto článku, 
ju môže kedykoľvek stiahnuť písomným oznámením adresovaným generálnemu tajomníkovi Organizácie Spojených národov.
3.	Výhrady, ktoré nie sú zabezpečené touto dohodou, nie sú povolené.

Článok 17
Správny výbor
1.	Na účely posúdenia vykonávania tejto dohody, posúdenia akýchkoľvek jej zmien                 a doplnení, ako aj opatrení na zabezpečenie jednotného výkladu a uplatňovania                    jej ustanovení sa zriaďuje Správny výbor.
2.	Zmluvné strany sú členmi tohto Správneho výboru. Výbor môže rozhodnúť, že štáty, uvedené v článku 10 ods.1 tejto dohody, ktoré nie sú zmluvnými stranami, akýkoľvek 
iný členský štát Európskej hospodárskej komisie alebo Organizácie Spojených národov alebo predstavitelia medzinárodných vládnych alebo mimovládnych organizácií, sa môžu zúčastniť jeho zasadania ako pozorovatelia pri prerokovávaní otázok, ktoré ich zaujímajú.
3.	Generálny tajomník Organizácie Spojených národov a generálny tajomník Ústrednej komisie pre plavbu na Rýne zabezpečuje funkciu sekretariátu Správneho výboru.
4.	Správny výbor si volí každoročne na svojom prvom zasadaní predsedu                                a podpredsedu.
5.	Výkonný tajomník Európskej hospodárskej komisie zvoláva Správny výbor každoročne alebo v iných intervaloch stanovených výborom a tiež na žiadosť najmenej piatich zmluvných strán.
6.	Na prijatie rozhodnutia je potrebné kvórum, ktoré predstavuje najmenej jednu polovicu zmluvných strán.
7.	O návrhoch sa hlasuje. Každá zmluvná strana prítomná na zasadaní má jeden hlas; 
Platia tieto pravidlá:
a)	navrhované zmeny priložených predpisov a rozhodnutia o nich sa prijímajú                    v súlade s ustanoveniami článku 19 ods.2;
b)	navrhované zmeny priložených predpisov a rozhodnutí o nich sa prijímajú 
v súlade s ustanoveniami článku 20 ods. 4;
c)	návrhy a rozhodnutia, ktoré sa týkajú odporúčaní týkajúcich sa uznaných klasifikačných spoločností alebo stiahnutia takých odporúčaní sa prijímajú 
v súlade s postupom podľa článku 20 ods.4;
d)	každý návrh alebo rozhodnutie, okrem tých, ktoré sú uvedené vyššie v písmenách a) až c), sa prijímajú väčšinou hlasov prítomných a hlasujúcich členov Správneho výboru.
8.	Správny výbor môže zriadiť pracovné skupiny, ktoré považuje za nutné na poskytovanie pomoci pri plnení jeho funkcií.
9.	Ak relevantné ustanovenia v tejto dohode neexistujú, použije sa rokovací poriadok Európskej hospodárskej komisie, pokiaľ Správny výbor neprijme iné rozhodnutie.

Článok 18
Bezpečnostný výbor
	Na posúdenie všetkých návrhov na zmeny a doplnenia predpisov priložených 
k dohode, najmä návrhov týkajúcich sa plavebnej bezpečnosti vo vzťahu k stavbe, vybaveniu a posádkam plavidiel, sa zriaďuje Bezpečnostný výbor. Bezpečnostný výbor pracuje v rámci činnosti orgánov Európskej hospodárskej komisie, Ústrednej komisie pre plavbu na Rýne a Dunajskej komisie, ktoré sú kompetentné v oblasti prepravy nebezpečného tovaru po vnútrozemských vodných cestách.

Článok 19
Postup pri zmene a doplnení dohody, s výnimkou priložených predpisov
1.	Táto dohoda, s výnimkou priložených predpisov, sa môžu zmeniť a doplniť na návrh každej zmluvnej strany v súlade s postupom stanoveným v tomto článku.
2.	Každú navrhnutú zmenu a doplnenie tejto dohody, s výnimkou priložených predpisov, posúdi Správny výbor. Každú takú zmenu, posúdenú alebo vypracovanú na zasadaní Správneho výboru a schválenú Správnym výborom dvojtretinovou väčšinou prítomných a hlasujúcich členov, oznámi generálny tajomník Organizácie Spojených národov zmluvným stranám na účely schválenia.
3.	Každá zmena a doplnenie poslané na schválenie v súlade s odsekom 2, nadobudne platnosť pre všetky zmluvné strany po šiestich mesiacoch od uplynutia dvadsiatich štyroch mesiacov od dátumu odoslania oznámenia o takej zmene a doplnení, 
ak v priebehu tohto obdobia nedostane generálny tajomník Organizácie Spojených národov od ktorejkoľvek zmluvnej strany žiadne námietky proti navrhovanej zmene 
a doplnení.

Článok 20
Postup pri zmene a doplnení priložených predpisov
1.	Priložené predpisy sa môžu zmeniť a doplniť na návrh každej zmluvnej strany.
	Generálny tajomník Organizácie Spojených národov môže tiež navrhnúť zmeny 
a doplnenia z hľadiska zosúladenia priložených predpisov s inými medzinárodnými dohodami týkajúcimi sa prepravy nebezpečného tovaru alebo s odporúčaniami Organizácie Spojených národov pre prepravu nebezpečného tovaru, ako aj zmeny 
a doplnenia navrhované pomocným orgánom Európskej hospodárskej komisie kompetentným v oblasti prepravy nebezpečného tovaru.
2.	Každá navrhovaná zmena priložených predpisov sa v zásade predloží Bezpečnostnému výboru, ktorý postúpi prijaté návrhy zmien a doplnení Správnemu výboru.
3.	Na osobitnú žiadosť zmluvnej strany, alebo ak to sekretariát Správneho výboru považuje za vhodné, môžu sa navrhované zmeny a doplnenia predložiť aj priamo Správnemu výboru. Také navrhované zmeny a doplnenia sa preskúmajú na prvom zasadaní a keď sa považujú za prijateľné, znovu sa preskúmajú  na nasledujúcom zasadaní výboru spolu s akýmikoľvek inými, k nim sa vzťahujúcimi návrhmi, pokiaľ výbor neprijme iné rozhodnutie.
4.	Rozhodnutie o navrhovaných zmenách a doplneniach a o zmenách návrhov predložených Správnemu výboru v súlade s odsekmi 2 a 3, sa prijmú väčšinou prítomných a hlasujúcich členov. Návrh na zmenu a doplnenie sa však nepovažuje 
za schválený, ak najmenej päť členov oznámi po hlasovaní svoje námietky voči návrhu. Prijatý návrh na zmenu a doplnenie oznámi generálny tajomník Organizácie Spojených národov zmluvným stranám na schválenie.
5.	Každý návrh na zmenu a doplnenie priložených predpisov, oznámený na účely prijatia
v súlade s odsekom 4 sa považuje za prijatý, ak v priebehu troch mesiacov od dátumu jeho rozoslania generálnym tajomníkom najmenej jedna tretina zmluvných strán 
alebo päť z nich, ak jedna tretina prevyšuje tento počet, neoznámi písomne generálnemu tajomníkovi svoju námietku proti navrhovanej zmene a doplneniu. 
Ak sa zmena a doplnenie považuje za prijatú, nadobudne platnosť pre všetky zmluvné strany po uplynutí ešte jedného trojmesačného obdobia, s výnimkou nasledujúcich prípadov:
a)	v prípadoch, keď podobné zmeny a doplnenia iných medzinárodných dohôd, regulujúcich prepravu nebezpečného tovaru už nadobudli platnosť alebo nadobudnú platnosť od iného dátumu, môže generálny tajomník na základe písomnej žiadosti výkonného tajomníka Európskej hospodárskej komisie rozhodnúť o tom, že daná zmena a doplnenie nadobudne platnosť po uplynutí iného obdobia tak, aby bolo zabezpečené súčasné nadobudnutie platnosti tých zmien a doplnení, ktoré sa vzťahujú k takým dohodám, alebo ak to nie je možné, čo najrýchlejšie nadobudnutie platnosti tejto zmeny a doplnenia potom, 
čo nadobudli platnosť také zmeny a doplnenia iných dohôd; také obdobie však nesmie byť kratšie ako jeden mesiac;
b)	Správny výbor môže pri prijímaní návrhu na zmenu a doplnenie a na účely nadobudnutia platnosti zmeny a doplnenia v prípade ich prijatia stanoviť obdobie, ktoré presahuje tri mesiace.

Článok 21
Žiadosti, oznámenia a námietky
	Generálny tajomník Organizácie Spojených národov informuje všetky zmluvné strany 
a všetky štáty uvedené v článku 10 ods. 1 tejto dohody o všetkých žiadostiach, oznámeniach alebo námietkach urobených v súlade s vyššie uvedenými článkami 19 
a 20 a o dátume nadobudnutia platnosti každej zmeny a doplnenia.

Článok 22
Revízna konferencia
1.	Bez ohľadu na postup stanovený v článkoch 19 a 20, môže sa každá zmluvná strana písomným oznámením obrátiť na generálneho tajomníka Organizácie Spojených národov so žiadosťou o zvolanie konferencie s cieľom revízie tejto dohody.
Revíznu konferenciu, na ktorú sú pozvané všetky zmluvné strany a štáty uvedené 
v článku 10 ods.1, zvolá výkonný tajomník Európskej hospodárskej komisie, 
ak v priebehu šiestich mesiacov od dátumu oznámenia generálneho tajomníka Organizácie Spojených národov, najmenej štvrtina zmluvných strán oznámi svoj súhlas s touto žiadosťou.
2.	Bez ohľadu na postup stanovený v článkoch 19 a 20, revíznu konferenciu, 
na ktorú sú pozvané všetky zmluvné strany a štáty uvedené v článku 10 ods. 1, 
zvolá výkonný tajomník Európskej hospodárskej komisie aj po písomnom oznámení Správneho výboru. Správny výbor takú žiadosť vysloví vtedy, ak s tým súhlasí väčšina prítomných a hlasujúcich členov výboru.
3.	Ak je konferencia zvolaná na základe odsekov 1 alebo 2 tohto článku, výkonný tajomník Európskej hospodárskej komisie vyzve zmluvné strany, aby do troch mesiacov predložili návrhy, ktoré sa majú na konferencii posúdiť.
4.	Výkonný tajomník Európskej hospodárskej komisie pošle všetkým zmluvným stranám 
a štátom uvedeným v článku 10 ods.1, predbežný program konferencie a taktiež texty takých návrhov aspoň šesť mesiacov pred začiatkom konferencie.

Článok 23
Depozitár
Depozitárom tejto dohody je generálny tajomník Organizácie Spojených národov.                     Na dôkaz toho nižšie podpísaní, riadne k tomu zmocnení, podpísali túto dohodu.

Dané v Ženeve dňa 26. mája 2000 v jednom vyhotovení v jazyku anglickom, nemeckom, ruskom a francúzskom v prípade textu samotnej dohody a vo francúzskom jazyku v prípade textu priložených predpisov, pričom všetky štyri texty samotnej dohody majú rovnakú platnosť.

Generálny tajomník Organizácie Spojených národov sa žiada, aby zabezpečil preklad priložených predpisov do anglického a ruského jazyka.

Generálny tajomník Ústrednej komisie pre plavbu na Rýne sa žiada, aby zabezpečil preklad priložených predpisov do nemeckého jazyka.

/11